kardosdrur/scandi-wiki huggingface dataset:
Cand.soc.

Cand.soc. (candidatus/candidata societatis) er betegnelsen for en person, der er indehaver af en kandidatgrad inden for det samfundsvidenskabelige. Tilsvarende grad på engelsk er Master of Science in social sciences, forkortet som MSc eller MSSc. Cand.soc'er bliver ansat i både det private og det offentlige.

Uddannelsessteder
Graden kan opnås ved studier ved Københavns Universitet, Roskilde Universitet, Aarhus Universitet, Aalborg Universitet, Copenhagen Business School (CBS) og Syddansk Universitet. 

Ved Københavns Universitet er Cand.soc. en titel som tildeles to-fagskandidater, hvor hovedfaget er samfundsfag. Dette hovedfag er læst i kombination med et andet samfundsvidenskabeligt, humanistisk eller naturvidenskabeligt fag, og giver efter en fuldført kandidatgrad ret til titlen Cand.soc.
Ved Aarhus Universitet tildeles titlen dels to-fagskandidater, hvor hovedfaget er enten erhvervsøkonomi eller samfundsfag, og dels kandidater i uddannelsesvidenskab (Cand.soc.udd.). For økonomernes vedkommende kombineres hovedfaget med et sidefag i eksempelvis psykologi, biologi, matematik eller et sprogfag. Samtidig hermed specialiserer økonomerne sig på kandidaten inden for de klassiske erhvervsøkonomiske kerneområder: Strategi, organisation, marketing og regnskab.
Ved Aalborg Universitet tildeles titlen kandidater med en samfundsvidenskabelig kandidat inden for internationale forhold, samfundsfag eller socialt arbejde (se nedenfor). 
Ved Copenhagen Business School er titlen betegnende for en person med en kandidat i erhvervsøkonomi og ledelse.
Ved Syddansk Universitet er titlen betegnende for en person med en kandidat med hovedfag i samfundsfag (engelsk: Master of Social Science) eller for en person med en kandidat i international sikkerhed og folkeret (engelsk: Master of Social Science in International Security and Law).
Ved Roskilde Universitet tildeles titlen til kandidater i virksomhedsledelse og til to-fagskandidater med samfundsvidenskab som hoved fag.

Socialt arbejde på Aalborg Universitet
Kandidatuddannelsen i Socialt Arbejde tilbydes på Aalborg Universitet i København og Aalborg. Hovedområdet i uddannelsen er socialt arbejde, der er sammensat af følgende centrale fag: teorier om sociale problemer, teorier og metoder vedr. det sociale arbejdes praksis samt socialpolitik. Kandidatuddannelsen i Socialt Arbejde er altså det videnskabelige studie af sociale problemer og socialt arbejde i praksis. Uddannelsens faglige profil understøttes af fagene retlig regulering, organisationsteori, samfundsvidenskabelig teori og metode med særlig vægt på evalueringsteori. Relevante bacheloruddannelser som fx psykologi, sociologi, sygeplejerskeuddannelsen, politik og administration, samt socialrådgivere har adgang til studiet.

Noter 

Kandidater
Videregående uddannelser i Danmark
Kandidatgrader
Christian Geisler

Christian Peder Wilhelm Geisler (28. april 1869 – 19. august 1951) var en dansk organist, dirigent og komponist.

Han blev uddannet på Musikkonservatoriet i årene 1887-90 af bl.a. Niels W. Gade, J.P.E. Hartmann og Gottfred Matthison-Hansen og studerede 1895-96 hos Max Bruch i Berlin. Efter sin hjemkomst virkede han som komponist, sangpædagog og organist. Han var sanglærer ved De forenede Kirkeskoler og Ingrid Jespersens Skole. Fra 1893-1911 var han ansat som organist ved Reformert Kirke og fra 1911-39 ved Garnisons Kirke.

Han vikarierede for både Hartmann og Gade, der begge prægede hans musikalske holdning. Hans musik er i samme stil som deres, og størstedelen af denne er komponeret før 1. verdenskrig. Han komponerede inden for mange genrer.

Musik 
Med opusnumre:
 op. 1 Arnes Sange (sange 1889)
 op. 2 Sonatine for klaver i G-dur (1897)
 op. 3 Strygekvartet i h-mol (1893)
 op. 4 Foraar (sangcyclus 1910)
 op. 5 O, welch ein Tiefe (kor 1902)
 op. 8a Julekantate (kor)
 op. 8b Ode til den menneskelige stemme (kor)
 op. 9a Under Egetræet (orkester, damekor og solist – 1890)
 op. 9b Asminderød Kirkeklokken (orkester, damekor og solist – 1915)
 op. 10 Sonate for viola og klaver (1920)
 op. 11 Minna (Tragisk Ouverture – orkester 1895)
 op. 12 Suite (orkester 1930)
 op. 13 Et Morgensyn (melodrama – orkester 1894)
 op. 14 Zweei deutsche Gesänge (1900)
 op. 16 Arier (sange 1888)
 op. 18 Minneweise(kor og solister 1890)
 op. 19 Fem motetter (kor 1920)
 op. 30 Strygekvartet
 op. 32 Festpræludium (orkester 1945)
Uden opusnumre:
 Miniatursuite (obo og klaver 1889)
 Kvartetter (kor 1895)
 Skolehuset (Kantate ved indvielsen af Ingrid Jespersens skole – kor og klaver 1895)
 Kantate ved indvielsen af K.F.U.M.s nye bygning (kor og orkester 1900)
 Forspil og fughetta (orkester 1904)
 Hymne til Barnet (klaver og sang 1905)
 De profundis (strygere 1914)
 Sønderjylland (Henrik Pontoppidan) (klaver 1920)
 Hjortens Flugt (opera 1920/30)
 Instruktive klaverstykker for 4 hænder (1931)
 Sorg – Hymne til Smerten
 Intermezzo over tonerne HCA (orkester)

Kilder m.m. 
 Reformeret Kirke 
 Manuskripter i Det Kongelige Bibliotek
 Om klokkerne på Københavns Rådhus
 Om en kantate af Geisler

Komponister fra Danmark
Organister fra Danmark
Dirigenter fra Danmark
Operakomponister fra Danmark
Softs

Softs er et album fra 1976 med den britiske psykedeliske, progressive fusionsjazz-gruppe Soft Machine, der var en af de førende grupper på den såkaldte Canterbury Scene.

Guitaristen Allan Holdsworth forlod gruppen kort efter udgivelsen af albummet Bundles og anbefalede John Etheridge som en mulig erstatning. Det viste sig at være en god løsning, og i sommeren 1975 tog Soft Machine på en stor europæisk koncertturné sammen med grupper som Caravan og Mahavishnu Orchestra. Men gruppens popularitet dalede, da man ikke formåede at vedligeholde den energi, som den nye retning havde medført. Mike Ratledge, der var det sidste af de oprindelige medlemmer, forlod gruppen i marts 1976 og overlod tøjlerne til Karl Jenkins og John Marshall. Softs udkom senere på året med Alan Wakeman på saxofon – en kort gæsteoptræden, da han forlod gruppen igen efter mindre end et halvt år og blev erstattet af violinisten Ric Sanders. Roy Babbington sagde også farvel efter en sidste optræden i Edinburgh og blev erstattet, først af Percy Jones fra gruppen Brand X, og derefter af Steve Cook (tidl. medlem af Gilgamesh/Mirage). Albummet Alive & Well: Recorded in Paris fra 1978 bestod af optagelser fra en fransk turné i juli 1977. Herefter gik det hele i stå, og gruppen gav sin sidste koncert i Bremen i december 1978

Kilde 

Album fra 1976
Eiki Eiki

Eiki Eiki (影木栄貴) (født 6. december 1971) er kunstnernavnet for en kvindelig japansk mangaka, som har været aktiv siden 1998. De fleste af hendes manga tilhører yaoi-genren.

En af hendes gode venner og kollega er Mikiyo Tsuda, også kendt som Taishi Zaou. De laver ofte manga sammen, udstiller sammen og har autografsessioner sammen. Eiki Eiki har desuden nogle gange fungeret som manager for Taishi Zaou. Derudover har hun også samarbejdet med Ueda Mayu.

Mange mangaka skaber ofte en persona til at repræsentere dem i den del af deres mangaudgivelser der ikke har med selve historien at gøre, dvs. efterord og bemærkninger. Eiki Eikis er en sort kanin iført en rød butterfly. Om valget har hun selv fortalt i Color: "Hvorfor en kanin? Fordi jeg har lighed med en kanin. Kun indeni er jeg en ulv! (Ha, ha!)"

Hun er barnebarn af den tidligere japanske premierminister Noboru Takeshita og søster til visual kei-musikeren Daigo.

Mangaer 
  (1 bind, 1998)
  (1 bind, 1998)
  (4 bind, 1998-2001)
  (1 bind, 1999)
  (1 bind, 2001) - efterfølger til Color.
  (3 bind, 2002-2005)
  (1 bind, 2002) - efterfølger til Prime Minister.
  (1 bind, 2007)

Sammen med andre 
Color er skrevet og tegnet af Eiki Eiki og Taishi Zaou i fællesskab. Haru Natsu Aki Fuyu, Renai Idenshi XX og Love Stage!! er skrevet af Eiki Eiki og tegnet af Taishi Zaou.

  (1 bind, 1999)
  (1 bind, 2007) – en samling af historier bragt i Yuri Hime, så som She-Wolf og First Kiss.
  (2 bind, 2009-2013)
  (4 bind, 2010- )
  (2 bind, 2011- ) - Skrevet af Eiki Eiki og Daigo og tegnet af Marico.

Romaner 
 Back Stage!! (3 bind, 2010- ) - Skrevet af Eiki Eiki og Kazuki Amano og illustreret af Taishi Zaou. Spin-off til Love Stage!!.

Eksterne henvisninger 
 Eiki Eikis officielle hjemmeside 
 Eiki Eiki på Anime News Network 

Mangaka
Perlen

Perlen er en roman af John Steinbeck fra 1945.

Perlen skiller sig ud fra den typiske Steinbeck-roman, der normalt står mejslet i socialrealistisk granit om 1920'erne fattige USA. Perlen er imidlertid skrevet med den samme urokkelige indignation, men handlingen fokuserer mere på almenmenneskelige modsætningsforhold end på det traditionelle "rig og fattig".

Handling 

I bogen følger man perlefiskeren Kino, der ved stort held finder dén store perle, som skal sikre ham og hans lille familie mod sult og fattigdom. Hurtigt viser det sig dog, at den store perle ikke betyder den positive forandring som forventet. Kino og hans hustru, Juana, mister nemlig både perlen og så meget andet.

Romaner fra USA
Hjalmar Söderberg

Hjalmar Söderberg (født 2. juli 1869 i Stockholm, død 14. oktober 1941 i København) var en svensk forfatter.
Hjalmar Söderberg var far til skuespillerinden Betty Søderberg og morfar til forfatterne Henrik Stangerup og Helle Stangerup.

Hjalmar Söderberg er begravet på Vestre Kirkegård.

Udvalgte værker 
 1895 – Förvillelser
 1901 – Martin Bircks ungdom
 1905 – Doktor Glas
 1906 – Gertrud
 1909 – Hjertets uro
 1912 – Aftenstjernen
 1912 – Den alvorlige leken
 1918 – Jahves eld
 1921 – Skrifter 1-10
 1922 – Ödetstimen
 1928 – Jesus Barabbas
 1932 – Den forvandlede Messias

Udgivet efter hans død 
 1942 – Sista boken
 1962 – Novelletter
 1969 – Aforismer og maximer
 1992 – Tidens usle magter. Essays og aforismer.

Eksterne henvisninger 

 

Romanforfattere fra Sverige
Novelleforfattere fra Sverige
Digtere fra Sverige
Dramatikere fra Sverige
Essayister fra Sverige
Faglitterære forfattere fra Sverige
Svensksprogede forfattere fra Sverige
Personer fra Stockholm
Svenskere i 1900-tallet
Hound Dogs

Hound Dogs er den engelske betegnelse for hunderacer, der især bruges til jagt (uden skydevåben) og sporing. Gruppen omfatter bl.a.: Afghan Hound, American Foxhound, Basenji, Bassethund, Beagle, Black and, Tan Coonhound, Blodhund, Borzoi, Dachshund, English Foxhound, Greyhound, Harrier, Ibizan Hound, Irsk Ulvehund, Norsk Elghund, Otterhound, Petit Basset Griffon Vendeen, Pharaoh Hound, Plott, Redbone Coonhound, Rhodesian ridgeback, Saluki, Scottish Deerhound og Whippet.

Hundegrupper
Doktor Glas

Doktor Glas er en roman af Hjalmar Söderberg, som udkom i Sverige i 1905 og i Danmark i 1909.

Det er en af forfatterens mest berømte romaner om den velansete læge, som myrder en patient af hensyn til dennes unge hustru.

Romaner fra Sverige
John Anderskow

John Robert Anderskow (19. marts 1927 i Stige – oktober 2002) var en fynsk maler og grafiker. Han blev uddannet på Kunstakademiet i 1950'erne og var medlem af Kunstnersammenslutningernes Den Fynske Forårsudstilling og Sydfynske Kunstnere Svendborg. Hans indtryk fra naturen i Norge, hvor han boede i flere år, går igen i mange af hans malerier og træsnit.

I starten af 1900-tallet var begrebet Den fynske Skole knyttet til kredsen af fynbomalerne, hvor de mest fremtrædende var Johannes Larsen, Peter Hansen, Fritz Syberg og Knud Aage Larsen. En række malere videreførte grundtoner fra de nævnte malere fra 1950'erne og frem, herunder John Anderskow, William Hansen og Svend Saabye.

Udstillinger 
 Kunstnernes Efterårsudstilling 1948-1949
 kunstforeningen, Oslo
 Jønkøbing Kunstforening
 Fyns Kunst
 Kunstnernes Sommerudstilling
 Kunstnernes Påskeudstilling, Århus
 Charlottenborg
 Sydfynske Kunstnere
 Vestsjællands censurerede udstilling

Litteratur 
 Hermann Madsen: Tidsskriftet Kunst; Fynsk Malerkunst
 Ib Paulsen: Fynske Kunstnerportrætter
 Broby Johansen: Kunsten i skolen
 Thorkild Knudsen: Den Fynske Forårsudstilling
 Tove Køie: Kunstnerleksikon

Kunstnere fra Danmark
Nicko McBrain

Michael Henry McBrain (født 5. juni 1952 i Hackney i London) er trommeslager i heavy metalbandet Iron Maiden.

Biografi 
I 1970'erne spillede Nicko McBrain trommer på nogle af Pat Travers albums og i Streetwalkers fra 1975 til 1976. I de tidlige 1980'ere var han med i bandet McKitty. Det var under en koncert i Belgien med dette band McBrain først mødte bassist og grundlægger af Iron Maiden Steve Harris. McBrain blev medlem af Iron Maiden i 1983 op til indspilningen af albummet Piece of Mind som erstatning for Clive Burr. Nicko McBrains band Trust havde før det været opvarmningsband for Iron Maiden på 'Killers' verdensturneen i 1981. Under den turne var det Nicko McBrains opgave under Iron Maidens koncerter at klæde sig ud som djævelen og skræmme publikum indtil han til sidst skulle konfronteres med bandets maskot Eddie. Som trommeslager i Iron Maiden siges Nicko McBrain at have haft stor indflydelse på mange nutidige trommeslagere indenfor mange stilarter og han holder ofte workshops med fans og andre trommeslagere.

Nicko McBrain blev for første gang krediteret for at have deltaget i sangskrivning i Iron Maiden med sangen "New Frontier" fra albummet Dance of Death fra 2003. Han påstod også at have skrevet en sang til 2006 albummet A Matter of Life and Death, men fordi han mødtes med bandet sent i indspilningsprocessen blev der ikke plads på albummet.

Diskografi

Streetwalkers 
 Downtown Flyers (1975)
 Red Card (1976)

Pat Travers 
 Pat Travers (1976)
 Making Magic (1977)
 Putting it Straight (1977)
 Heat in The Street (1977)
 Go For What You Know (1978)
 Crash and Burn (1980)
 Radioactive (1981)
 Black Pearl (1982)
 Hot Shot (1984)
 School Of Hard Knocks (1990)
 Blues Tracks (1992)
 Just A Touch (1993)
 Blues Magnet (1994)

Trust 
 Marche ou Creve (Original French Release) Savage (English Language Version) (1981)

Iron Maiden 
 Piece of Mind (1983)
 Powerslave (1984)
 Live After Death (1985) Live Album
 Somewhere in Time (1986)
 Seventh Son of a Seventh Son (1988)
 No Prayer for the Dying (1990)
 Fear of the Dark (1992)
 Live at Donington (1992) Live Album
 A Real Live One (1993) Live Album
 A Real Dead One (1993) Live Album
 The X Factor (1995)
 Virtual XI (1998)
 Brave New World (2000)
 Rock in Rio (2002) Live Album
 Dance of Death (2003)
 Death on the Road (2005) Live Album
 A Matter of Life and Death (2006)

Referencer

Eksterne henvisninger 

 Interview med Nicko McBrain i webmagasinet Drummer's Digest 
 Profil på den officielle Iron Maiden hjemmeside

Rockmusikere fra England
Iron Maiden
Den Fynske Forårsudstilling

Den Fynske Forårsudstilling er den ældste kunstnersammenslutning udenfor København. Den blev grundlagt i 1929.

Foreningens første medlemmer bestod primært af A.C. Tersløs' tidligere elever. Senere blev andre mere kendt kunstnere som Johannes Larsen og Fritz Syberg ligeledes indlemmet i sammenslutningen.

Medlemmer 
Af andre (tidligere og nuværende) medlemmer af Den Fynske Forårsudstilling kan nævnes:

Gerda Andrea (1929-1993)
John Anderskow (1927-2002)
Helle Baslund (1955-)
Jens Bohr (1952-)
Erik Enevold (1926-)
Jens Enevold (1959-)
Palle From (1935-1993)
P.O Hansen (1927-2020)
Søren Hillerup Vaag (1961-)
Thorkild Knudsen (1912-1998)
Henry Larsen (1928-1999)
Knud Aage Larsen (1900-1979)
Poul Lee (1951-)
Eiler Madsen (1939-)
Keld Moseholm (1936-)
Rasmus Nellemann (1923-2004)
Bjørn Nordahl (1939-2012)
Otto Petersen (1902-1995)
Thorvald Petersen (1899-1988)
Christian Pedersen-Bellinge (1897-1984)
Hanne Skyum (1961-)
Rune G. Sundien (1949-)
Frede Troelsen (1936-)

Foreningens formænd 
1929-1944: Jens Stolt
1945-1946: Viggo Bertram Jacobsen
1947-1953: Knud Aage Larsen
1954-1989: Thorkild Knudsen
1990-1994: Gerda Andrea
1994-1997: Jens Enevold
1998-2001: Frede Troelsen
2001-: Villy Pedersen

Eksterne henvisninger 
 www.denfynskeforaarsudstilling.dk 

Kunstnersammenslutninger fra Danmark
Etableret i 1929
Kultur i Odense
Afpresning

Afpresning er det forhold, at en eller flere personer truer nogen med det formål at opnå en uberettiget vinding. Afpresning er ulovligt ifølge Straffelovens § 281. Et forhold kan kun være omfattet af afpresningsbestemmelsen, når gerningen subjektivt og objektivt sker for at skaffe gerningsmanden eller andre en uberettiget vinding (modsat Straffelovens § 260 om ulovlig tvang). Det er uden betydning, om gerningsmanden rent faktisk har tænkt sig at realisere det, der trues med. Der kræves altså kun forsæt til truslens fremsættelse.

Der foreligger ikke afpresning i strafferetlig forstand, såfremt afpresserens "vinding" ikke er uberettiget. Det anses eksempelvis ikke som afpresning i strafferetlig forstand at true en tyv med at anmelde ham til politiet, med mindre tyven tilbageleverer det stjålne.

§281 for afpresning straffes, for så vidt forholdet ikke falder ind under § 288 (røveri)
1) den, som, for derigennem at skaffe sig eller andre uberettiget vinding, truer nogen med vold, betydelig skade på gods eller frihedsberøvelse, med at fremsætte usand sigtelse for strafbart eller ærerørigt forhold eller åbenbare privatlivet tilhørende forhold,
2) den, som truer nogen med at anmelde eller åbenbare et strafbart forhold eller med at fremsætte sande ærerørige beskyldninger for derigennem at skaffe sig eller andre en vinding, der ikke er tilbørlig begrundet ved det forhold, som har givet anledning til truslens fremsættelse.

Straffelovsovertrædelser
Juridiske begreber
Kriminalitet
Hovedstadens Sygehusfællesskab

Hovedstadens Sygehusfællesskab (forkortet H:S) var en organisation, som blev oprettet 1. januar 1995 med det formål at drive sundhedsvæsnet – herunder sygehusene – i Københavns og Frederiksberg kommuner. Således omfattede opgaverne også det præhospitale område, samt privatpraktiserende læger og speciallæger.

Foruden de fire hospitaler i København og på Frederiksberg (Rigshospitalet, Amager, Bispebjerg og Frederiksberg), drev man desuden Hvidovre Hospital, det psykiatriske hospital Sct. Hans i Roskilde, samt H:S Apoteket.

Som led i Strukturreformen blev Hovedstadens Sygehusfællesskab nedlagt med udgangen af 2006, og dets opgaver bliver nu varetaget af Region Hovedstaden.

Referencer

Eksterne henvisninger 
 Region Hovedstaden
 

Danske myndigheder i København
Etableret i 1995
Ophørt i 2006
Elasto Mania

Elasto Mania (også kendt som Elma) er et 2D motorcykel simulations spil til Microsoft Windows, som blev udgivet i 2000. Elasto Mania påstod at være ”baseret på virkelighedens fysiske model” Elma udforsker forståelsen for elastiske motorcykler. Målet for hvert level er at få alle æbler som er spredt ud over hele det level, og så røre blomsten for at blive færdig og derefter fortsætte til næste level. For at låse nye baner op skal men først gennemføre de foregående. Der tages tid på, hvor lang tid man bruger, på at gennemføre de enkelte levels.

Konceptet af spillet er meget simpelt men kan være enormt svært, specielt for nybegyndere. Spillet styres via tastatur. Piletasterne accelerere, bremser, og roterer mens space får cyklen til at vende sig om. Elma har også det der kaldes et supervolt, som sker når du trykker begge roter-taster på samme tid, som gør at cyklen roterer kraftigere/hurtigere.

Versioner
Elasto Mania blev lavet af Balázs Rózsa som en efterfølger til spillet Action SuperCross (1997). Der er fire officielle versioner af Elasto Mania – 1.0 1.1 1.11 og 1.11a samt fire uofficielle versioner 1.11h 1.11hb. 1.2h beta og 1.2 ”færdige udgave”. Der findes en gratis demo version af spillet som har 18 levels mens den fulde version har 54. Derudover findes der tusindvis af levels lavet af fans som kan downloades online. Nogle af disse kan findes i såkaldte ”level packs”.

Eksterne henvisninger 
 

Computerspil fra 2000
Windows-spil
Ulvekvint

Indenfor musikken er ulvekvinten en type kvint i en bestemt stemning.

I den pythagoræiske stemning (måde at stemme på) går man ud fra, at alle kvinter skal have det rene frekvensforhold 3/2 = 1,5. Går man 12 kvinter op ad et klaver fra en bestemt tone, lander man på den samme tone 7 oktaver over. På vores klaverer ser det umiddelbart ud til at passe, det gør det bare ikke.

Fordi de rationale tal der beskriver intervallerne kan faktoriseres i primtal opløftet til heltalspotenser (eller negative værdier af disse), er denne faktorisering entydig — dvs. man kan ikke afspejle den samme tone ud fra 2 forskellige rene intervaller.

Regnestykket bliver som følgende:
(3/2)^12/2^7 = 531441/524288
Dette rationale tal er kendt som det pythagoræiske komma.

Selvom man i den pythagoræiske stemning ønsker at alle kvinter skal være rene, er dette imidlertid utopi. Enten kan man vælge at sprede fejlen som ligger i det pythagoræiske komma udover alle kvinter, som vi gør i dag i den ligesvævende stemning, eller man kan vælge, så at sige, at "feje alt skidtet op i hjørnet". Ulvekvinten er denne møgbunke.

Hvor alle pythagoræiske kvinter, undtagen ulvekvinten, har frekvensforholdet 3/2, så er ulvekvinten netop ét pythagoræisk komma mindre end dette, for at korrigere fejlen, hvilket giver det ekstremt dissonante frekvensforhold:
(3/2)/(531441/52488)= 1,4798196

Musikteori
Fund og Fortidsminder

Fund og Fortidsminder er det centrale register over fortidsminder og arkæologiske fundsteder på land og på havbunden. Det indeholder information om mere end 160.000 fundsteder fra oldtid, middelalder og nyere tid med oplysninger om de enkelte fortidsminder. Registeret drives af Slots- og Kulturstyrelsen som et ud tre øvrige,
men ansvaret for oplysningernes korrekthed påhviler de statslige og statsanerkendte museer, som er registerets primære kilde. Det fungerer ikke blot som et administrativt opslagsværk for museer, men giver også planlæggere og entreprenører mulighed for at tage hensyn til fortidsminderne i forbindelse med anlægsarbejder. Endelig tilbyder registeret, der er frit tilgængeligt via internettet, offentligheden et generelt indblik i, hvilke kulturhistorisk interessante lokaliteter, der er registreret i det danske landskab. 

Registret bygger på flere tidligere registre, blandt andet Nationalmuseets "Det Kulturhistoriske Centralregister" (DKC) og Fredningsstyrelsens "Fredede Fortidsminder" (FFM).

Eksterne henvisninger/kilder 
 Databaseadgang via kulturarv.dk
 Slots- & Kulturstyrelsens informationsside

Referencer 

Arkæologi i Danmark
Dansk kultur
Danmarks informationskataloger
Christiane Bjørg Nielsen

Christiane Bjørg Nielsen (født 27. februar 1966) er en dansk skuespiller og sanger/sangskriver uddannet på Statens Teaterskole i 1991.

Hun er mest kendt for at have medvirket i tre af de fire Pyrus-julekalendere (Alletiders Nisse, Alletiders Julemand og Pyrus i Alletiders Eventyr) som den artige nissepige, Kandis. Hun var desuden med i filmen Pyrus på pletten, som er bygget over julekalenderne.

Forinden havde hun i 1993 medvirket i musikvideoen til "All That She Wants" af Ace of Base.

Filmografi

Film 
 Sort høst (1993)
 Constance (1998)
 Pyrus på pletten (2000)
 Klatretøsen (2002)
 Tvilling (2003)
 Kongekabale (2004)

 Tv 
 Alletiders Nisse (1995, 2006)
 Alletiders Julemand (1997, 2007, 2014)
 Pyrus i Alletiders Eventyr (2000)
 Kristian (tv-serie) (TV2 Zulu – 2011 – Sæson 2 – Afsnit 2) – Terapeut

Udgivelser af egne kompositioner 
 Debut-cd Ta' mig væk (Gateway Records 2007), producer Henrik Balling.
 Julesangen "Who's That Hunk In the Santa Suit?" / "Hvem er du mon Julemand?"(Divine Records 2010), producer Mads Bjørk B. Krog
 Album. Christiane Björg: "Poetry And Fiction Give People Ideas" (Paddington Records / Gateway Music 2012) Produceret af Christiane Björg og Mads B. B. Krog.

Eksterne henvisninger 
 Hjemmeside
 
 

Skuespillere fra Danmark